FI Euroopan unionin virallinen lehti L 171/35

KOMISSION ASETUS (EY) N:o 884/2006

annettu 21 päivänä kesäkuuta 2006

neuvoston asetuksen (EY) N:o 1290/2005 soveltamista koskevista yksityiskohtaisista säännöistä julkisena varastointina toteutettavien interventiotoimenpiteiden Euroopan maatalouden tukirahastosta (maataloustukirahasto) myönnettävän rahoituksen ja jäsenvaltioiden maksajavirastojen hoitaman julkisen varastoinnin toimien kirjanpidon osalta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon interventioiden rahoittamista Euroopan maatalouden ohjaus- ja tukirahaston tukiosastosta koskevista yleisistä säännöistä 2 päivänä elokuuta 1978 annetun neuvoston asetuksen (ETY) N:o 1883/78 (1) ja erityisesti sen 9 artiklan,

ottaa huomioon yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (2) ja erityisesti sen 42 artiklan,

sekä katsoo seuraavaa:

(1) Yhteisö rahoittaa asetuksen (EY) N:o 1290/2005 3 artiklan 1 kohdan b alakohdan mukaiset maatalousmarkkinoiden sääntelemiseksi tehtävät interventiotoimenpiteet alakohtaisessa maatalouslainsäädännössä säädetyin edellytyksin. Julkisena varastointina toteutettavien interventiotoimenpiteiden osalta asetuksen (ETY) N:o 1883/78 4 artiklassa säädetään, että yhteisön rahoittama määrä määritetään maksajavirastojen laatimien vuotuisten tilinpäätösten perusteella. Mainitussa asetuksessa määritellään myös tilinpäätöstä koskevat säännöt ja edellytykset. Koska Euroopan maatalouden ohjaus- ja tukirahaston (EMOTR) tukiosasto on korvattu asetuksella (EY) N:o 1290/2005 perustetulla Euroopan maatalouden tukirahastolla (maataloustukirahasto), on syytä säätää vastaavista yksityiskohtaisista soveltamissäännöistä.

(2) Julkisena varastointina toteutettavat interventiotoimenpiteet voidaan rahoittaa vain, jos jäsenvaltioiden nimeämät hyväksytyt maksajavirastot ovat toteuttaneet niitä koskevat menot asetuksen (EY) N:o 1290/2005 10 artiklan mukaisesti. Erityisesti interventiotoimenpiteiden hallinnointiin tai valvontaan liittyvien tehtävien, tukien maksamista lukuun ottamatta, täytäntöönpano voidaan kuitenkin siirtää toiselle organisaatiolle mainitun asetuksen 6 artiklan 1 kohdan toisen alakohdan mukaisesti. Nämä tehtävät on myös voitava antaa useamman maksajaviraston hoidettaviksi. Lisäksi olisi säädettävä, että tiettyjen julkista varastointia koskevien toimenpiteiden hallinnointi voidaan antaa ulkopuolisten julkisten tai yksityisten elinten tehtäväksi maksajaviraston vastuulla. Tämän vuoksi on aiheellista määritellä maksajavirastojen yleinen vastuu, täsmentää niiden velvollisuudet ja määritellä millä edellytyksillä ja minkä hallintoa koskevien sääntöjen mukaisesti tiettyjen julkista varastointia koskevien toimenpiteiden toteuttaminen voidaan siirtää ulkopuolisille julkisille tai yksityisille elimille. Viimeksi mainitussa tapauksessa olisi myös säädettävä, että kyseisten elinten on toimittava sopimusten mukaisesti tässä asetuksessa määriteltyjä velvoitteita ja yleisiä periaatteita noudattaen.

(3) Julkisena varastointina toteutettavien interventiotoimenpiteiden menot voivat olla luonteeltaan erilaisia. Sen vuoksi on tarpeen täsmentää kunkin toimenpideluokan osalta yhteisön rahoitusta saavat menot ja erityisesti edellytykset näiden menojen korvaamiseksi vahvistamalla niiden tukikelpoisuusedellytykset sekä laskentamenetelmä. Tässä yhteydessä olisi erityisesti täsmennettävä, hyväksytäänkö kyseiset menot maksajavirastojen tosiasiallisesti toteamien seikkojen vai komission määrittämien kiinteiden määrien perusteella.

(4) Jotta euroalueen ulkopuoliset maat voisivat vahvistaa menonsa ja kustannuksensa sekä kansallisena valuuttana että euroina yhtenäisin edellytyksin, on tarpeen säätää julkisen varastoinnin toimien kirjanpitoon merkitsemistä ja sovellettavaa valuuttakurssia koskevista edellytyksistä.

(5) Julkisen varastoinnin menoihin myönnettävän yhteisön rahoituksen määrän määrittämiseksi olisi kyseessä olevien toimenpiteiden moninaisuuden ja yhdenmukaisten määräytymisperusteiden puuttumisen vuoksi vahvistettava yhtenäinen määräytymisperuste maksajavirastojen pitämien tilien perusteella. Maksajavirastojen toteamat meno- ja tuloerät on kirjattava näihin tileihin debet- ja vastaavasti kreditpuolelle.

(6) Neuvoston asetuksen (EY) N:o 1290/2005 soveltamista koskevista yksityiskohtaisista säännöistä maksajavirastojen kirjanpidon ja meno- ja tuloilmoitusten sekä menojen korvaamista koskevien edellytysten osalta maataloustukirahaston ja maaseuturahaston yhteydessä 21 päivänä kesäkuuta 2006 annetun komission asetuksen (EY) N:o [883/2006] (3) 6 artiklan mukaisesti julkisen varastoinnin menoja vastaavan korvauksen saamiseksi maksajavirastojen on menoilmoituksessaan ilmoitettava sitä kuukautta, jona julkisen varastoinnin toimet on toteutettu, seuraavan kuukauden aikana kirjanpitoon viedyt arvot ja määrät. Tämän menettelyn asianmukaisen toteutumisen varmistamiseksi olisi määriteltävä kustannusten ja menojen laskemiseen tarvittavien tietojen komissiolle toimittamista koskevat edellytykset.

(7) Julkisten interventiovarastojen kirjanpidon avulla on voitava määritellä paitsi yhteisön rahoituksen määrä myös interventioon otettujen tuotteiden varastojen tilanne. Tätä varten olisi säädettävä, että maksajavirastot pitävät erikseen varastokirjanpitoa ja rahoituskirjanpitoa, jotka sisältävät varastojen seurantaan sekä julkisen varastoinnin interventiotoimenpiteistä aiheutuvien menojen ja tulojen rahoitushallinnointiin tarvittavat tiedot.

(8) Maksajavirastojen pitämä määriin, arvoihin ja tiettyihin keskiarvoihin liittyvät tiedot sisältävä kirjanpito on pakollista. Eräitä toimia tai menoja ei tiettyjen olosuhteiden vuoksi kuitenkaan pitäisi kirjata, tai ne olisi kirjattava erityisiä sääntöjä noudattaen. Erilaisten menettelyjen välttämiseksi ja yhteisön taloudellisten etujen suojaamiseksi nämä tapaukset ja olosuhteet sekä niiden kirjaamista koskevat säännöt olisi määriteltävä.

(9) Julkisen varastoinnin interventiotoimenpiteisiin liittyviä menoja ja tuloja koskevien tietojen kirjanpitopäivä on sidoksissa tapahtumien luonteeseen, ja se voidaan vahvistaa sovellettavassa alakohtaisessa maatalouslainsäädännössä. Tässä yhteydessä olisi vahvistettava yleinen sääntö, jonka mukaan kyseiset tiedot kirjataan interventiotoimenpiteistä johtuvan materiaalitoiminnon toteuttamispäivänä, sekä huomioon otettavat erityistapaukset.

(10) Maksajavirastojen on niille kuuluvan yleisen vastuun mukaisesti huolehdittava interventiojärjestelmässä olevien tuotteiden varastoinnin säännöllisestä ja jaksoittaisesta valvonnasta. Jotta varmistetaan tämän vaatimuksen yhdenmukainen soveltaminen kaikissa maksajavirastoissa, olisi säädettävä valvonnan ja inventaarien toteuttamisen määräajoista ja yleisistä periaatteista.

(11) Julkisen varastoinnin toimien arvonmääritys on niin ikään sidoksissa kyseisten toimien luonteeseen, ja se voidaan tehdä sovellettavan alakohtaisen maatalouslainsäädännön mukaisesti. Tämän vuoksi olisi vahvistettava yleinen sääntö, jonka mukaan ostojen ja myyntien arvo vastaa materiaalitoimintojen osalta suoritettavien tai saatavien maksujen summaa, sekä huomioon otettavat erityissäännöt tai erityistapaukset.

(12) Olisi vahvistettava julkisen varastoinnin interventiotoimenpiteiden osalta vaadittujen asiakirjojen muoto ja sisältö sekä edellytykset ja yksityiskohtaiset säännöt, joiden mukaisesti jäsenvaltioiden on toimitettava nämä asiakirjat ja säilytettävä niitä. Jotta varmistetaan johdonmukaisuus muilla yhteisen maatalouspolitiikan rahoitusta saavilla aloilla vahvistettujen sääntöjen kanssa, tässä asetuksessa säädetyt tiedonannot ja tiedonvälitys on toteutettava asetuksen (EY) N:o 883/2006 18 artiklassa määriteltyjen edellytysten ja yksityiskohtaisten sääntöjen mukaisesti.

(13) Tämän asetuksen mukaisesti toteutetut toimenpiteet korvaavat säännökset, jotka on annettu seuraavissa asetuksissa: ostoista, varastoinnista ja myynnistä koostuvien interventioiden rahoituskulujen laskennassa sovellettavista korkokannoista ja menetelmästä 12 päivänä helmikuuta 1988 annettu komission asetus (ETY) N:o 411/88 (4), maataloustuotteiden julkisesta varastoinnista aiheutuvien materiaalia koskevien toimien rahoituksessa käytettävistä kiinteistä määristä 12 päivänä kesäkuuta 1989 annettu komission asetus (ETY) N:o 1643/89 (5), neuvoston asetuksen (ETY) N:o 822/87 37 artiklan 2 kohdan soveltamisesta aiheutuvien ja Euroopan maatalouden ohjaus- ja tukirahaston tukiosastosta rahoitettavien menojen määrittämisessä huomioon otettavista tekijöistä 8 päivänä syyskuuta 1989 annettu komission asetus (ETY) N:o 2734/89 (6), Euroopan maatalouden ohjaus- ja tukirahaston tukiosaston tilinpäätöksessä julkisena varastointina toteutettavien interventiotoimenpiteiden rahoituksen osalta huomioon otettavista tekijöistä 27 päivänä marraskuuta 1990 annettu neuvoston asetus (ETY) N:o 3492/90 (7), interventioelimien suorittamaan maataloustuotteiden ostoon, varastointiin ja myyntiin johtavia interventiotoimenpiteitä koskevista kirjanpitosäännöistä 12 päivänä joulukuuta 1990 annettu komission asetus (ETY) N:o 3597/90 (8), maataloustuotteiden määrällisten hävikkien hyväksytyistä poikkeamista julkisessa interventiovarastoinnissa 22 päivänä tammikuuta 1991 annettu komission asetus (ETY) N:o 147/91 (9) ja julkiseen interventiovarastoon sijoitettujen maataloustuotteiden määrien arviointia ja valvontaa koskevista säännöistä 8 päivänä marraskuuta 1996 annettu komission asetus (EY) N:o 2148/96 (10).

(14) Tämän vuoksi olisi kumottava asetukset (ETY) N:o 411/88, (ETY) N:o 1643/89, (ETY) N:o 2734/89, (ETY) N:o 3492/90, (ETY) N:o 3597/90, (ETY) N:o 147/91 ja (EY) N:o 2148/96.

(15) Tässä asetuksessa säädetyt toimenpiteet ovat maatalousrahastojen komitean lausunnon mukaiset,

ON ANTANUT TÄMÄN ASETUKSEN:

1 LUKU

JULKISENA VARASTOINTINA TOTEUTETTAVAT INTERVENTIOTOIMENPITEET

1 artikla

Kohde

Tässä asetuksessa määritellään edellytykset ja säännöt, joita sovelletaan julkisena varastointina toteutettaviin interventiotoimenpiteisiin liittyvien menojen rahoitukseen Euroopan maatalouden tukirahastosta (maataloustukirahasto), asetuksen (EY) N:o 1290/2005 6 artiklassa tarkoitettujen maksajavirastojen toteuttamaan näitä toimenpiteitä vastaavien toimien hallinnointiin ja valvontaan, maataloustukirahaston vastaavien menojen ja tulojen kirjanpitoon sekä niihin liittyvien tietojen ja asiakirjojen toimittamiseen komissiolle.

2 artikla

Maksajaviraston vastuu ja velvollisuudet

1. Maksajavirastojen on huolehdittava ja otettava vastuu julkisen varastoinnin interventiotoimenpiteiden hallinnoinnista ja valvonnasta liitteessä I ja tapauksen mukaan alakohtaisessa maatalouslainsäädännössä vahvistetuin edellytyksin erityisesti mainitussa liitteessä vahvistettujen valvonnan vähimmäisprosenttiosuuksien mukaisesti.

Maksajavirastot voivat siirtää näitä tehtäviä koskevaa toimivaltaansa komission asetuksen (EY) N:o 885/2006 (11) liitteessä I olevan 1 kohdan C alakohdassa vahvistetut hyväksyntäedellytykset täyttäville interventioelimille tai toimia muiden maksajavirastojen välityksellä.

2. Rajoittamatta maksajavirastojen tai interventioelinten julkista varastointia koskevaa kokonaisvastuuta ne voivat:

a) antaa tiettyjen julkisen varastoinnin toimenpiteiden hallinnoinnin luonnollisille henkilöille tai oikeushenkilöille, jotka huolehtivat interventioon otettujen maataloustuotteiden varastoinnista, jäljempänä ’varastonpitäjät’. Hallinnointitehtävien siirto edellyttää liitteessä II määriteltyihin velvoitteisiin ja yleisiin periaatteisiin perustuvan varastointisopimuksen tekemistä;

b) valtuuttaa luonnolliset henkilöt tai oikeushenkilöt suorittamaan tiettyjä alakohtaisessa lainsäädännössä säädettyjä erityisiä tehtäviä.

3. Maksajavirastolla on julkisen varastoinnin alalla seuraavat velvollisuudet:

a) varasto- ja rahoituskirjanpidon pitäminen jokaisesta julkisen varastoinnin interventiotoimenpiteen kohteena olevasta tuotteesta 1 päivän lokakuuta ja seuraavan vuoden 30 päivän syyskuuta välisenä aikana, jäljempänä ’tilikausi’, toteuttamiensa toimien perusteella;

b) luettelon ylläpitäminen niistä varastonpitäjistä, joiden kanssa ne ovat tehneet julkista varastointia koskevan sopimuksen. Luettelossa on oltava viittaukset, joista käy ilmi kaikkien varastointipaikkojen täsmällinen yksilöinti, kuten kapasiteetti, varastosuojien, kylmätilojen tai siilojen numerot, kartat ja kaaviot;

c) julkiseen varastointiin käytettävien sopimusmallien sekä varastonpitäjien toteuttamaa tuotteiden haltuunottoa, varastointia ja varastosta poistamista sekä varastonpitäjien vastuuta koskevien sääntöjen pitäminen komission saatavilla;

d) sellaisen keskitetyn ja atk-pohjaisen varastokirjanpidon toteuttaminen, joka käsittää kaikki varastointipaikat, kaikki tuotteet, eri tuotteiden kaikki määrät ja laadut ja jossa täsmennetään kunkin tuotteen osalta paino (tarvittaessa netto- ja bruttopainot) tai tilavuus;

e) kaikkien interventiotuotteiden varastointia, säilyttämistä, kuljetusta tai siirtoa koskevien toimien toteuttaminen yhteisön ja kansallisen lainsäädännön mukaisesti, sanotun kuitenkaan rajoittamatta ostajien tai toimien toteuttamiseen osallistuvien muiden maksajavirastojen tai valtuutettujen henkilöiden omaa vastuuta;

f) tarkastusten suorittaminen interventiotuotteiden varastointipaikoilla. Nämä tarkastukset on suoritettava epäsäännöllisin väliajoin ja ennalta ilmoittamatta. Ennakkoilmoitus voidaan kuitenkin antaa mahdollisimman lyhyellä varoitusajalla edellyttäen, että tarkastuksen tarkoitus ei vaarannu. Ilmoituksen saa asianmukaisesti perusteltuja tapauksia lukuun ottamatta antaa enintään 24 tuntia ennen tarkastusta.

g) vuosi-inventaarin toteuttaminen 8 artiklassa vahvistetuin edellytyksin.

Jos yhden tai useamman tuotteen julkisen varastoinnin kirjanpito on jäsenvaltiossa annettu useamman maksajaviraston hoidettavaksi, jäsenvaltion on konsolidoitava a ja d alakohdassa tarkoitetut varastokirjanpito ja rahoituskirjanpito ennen tietojen toimittamista komissiolle.

4. Maksajavirastojen on toteutettava kaikki tarvittavat toimenpiteet varmistaakseen:

a) yhteisön interventiotoimenpiteiden kohteena olevien tuotteiden asianmukaisen säilytyksen. Niiden on varmistettava varastoitujen tuotteiden laatu vähintään kerran vuodessa;

b) interventiovarastojen koskemattomuuden.

5. Maksajavirastojen on ilmoitettava komissiolle viipymättä:

a) tapauksista, joissa tuotteen varastoinnin pitkittyminen saattaisi aiheuttaa sen laadun heikentymistä;

b) luonnonmullistuksista johtuvista tuotteiden hävikeistä tai laadun heikentymisestä.

Jos komission tietoon tulee jokin ensimmäisen alakohdan a tai b alakohdassa tarkoitettu tilanne, se tekee tarvittavat päätökset:

a) mainitussa a alakohdassa tarkoitettujen tilanteiden osalta neuvoston asetuksen (EY) N:o 1784/2003 (12) 25 artiklan 2 kohdan mukaisesti tai tapauksen mukaan muiden yhteisistä markkinajärjestelyistä annettujen asetusten vastaavassa artiklassa;

b) mainitussa b alakohdassa tarkoitettujen tilanteiden osalta asetuksen (EY) N:o 1290/2005 41 artiklan 2 kohdassa säädettyä menettelyä noudattaen.

6. Maksajavirastot vastaavat yhteisön interventiotoimenpiteen kohteena olevien tuotteiden huonosta säilytyksestä johtuvista taloudellisista seurauksista erityisesti jos varastointimenetelmät ovat olleet soveltumattomat. Maksajavirastojen taloudellinen vastuu on sitova, riippumatta siitä, mihin toimenpiteisiin varastonpitäjää vastaan ryhdytään, jos ne eivät noudata sitoumuksiaan tai velvollisuuksiaan.

7. Maksajaviraston on pidettävä pysyvästi komission edustajien tai komission valtuuttamien henkilöiden saatavilla sähköisesti toimitettuina tai maksajaviraston toimipaikassa julkisen varastoinnin tilit sekä kaikki interventioon liittyvät laaditut tai vastaanotetut tiedostot, asiakirjat ja sopimukset.

8. Maksajavirastojen on toimitettava:

a) komissiolle sen pyynnöstä 7 kohdassa tarkoitetut asiakirjat ja tiedot sekä interventiotoimenpiteiden soveltamiseksi ja hallinnoimiseksi annetut täydentävät kansalliset hallinnolliset säännökset ja määräykset;

b) asetuksen (EY) N:o 883/2006 4 artiklan 1 kohdassa säädettyjä määräaikoja noudattaen julkista varastointia koskevat tiedot tämän asetuksen liitteessä III olevien mallien mukaisesti.

3 artikla

Julkisena varastointina toteutettavat interventiotoimenpiteet

Julkisena varastointina toteutettavia interventiotoimenpiteitä ovat maataloustuotteiden osto-, varastointi-, kuljetus- ja varastostasiirtotoimet sekä myynti- ja muu varastosta poistaminen sovellettavassa alakohtaisessa maatalouslainsäädännössä ja tässä asetuksessa säädetyin edellytyksin.

4 artikla

Julkisen varastoinnin toimista johtuvien interventiomenojen rahoitus

1. Edellä 3 artiklassa tarkoitettujen julkisen varastoinnin toimien osalta rahoitetaan maataloustukirahastosta interventiomenoina seuraavat menot, ellei vastaavia menoja ole vahvistettu sovellettavassa alakohtaisessa maatalouslainsäädännössä:

a) jäsenvaltioiden tuotteiden ostoon osoittamiin varoihin liittyvät rahoituskustannukset liitteessä IV vahvistettujen laskentasääntöjen mukaisesti;

b) liitteessä V tarkoitetut tuotteiden ostoon, myyntiin tai muuhun siirtämiseen (tuotteiden julkiseen varastoon vienti, varastointi ja varastosta poistaminen) liittyvien materiaalitoimintojen menot yhteisössä sovellettavien yhdenmukaisten, liitteessä VI vahvistettujen yksityiskohtaisten sääntöjen mukaisesti laskettujen kiinteiden määrien perusteella;

c) sellaisten materiaalitoimintojen menot, jotka eivät välttämättä liity tuotteiden ostoon, myyntiin tai muuhun siirtämiseen, kiinteiden tai muuttuvien määrien perusteella komission kyseisiä tuotteita koskevassa maatalouden alakohtaisessa lainsäädännössä ja liitteessä VII vahvistamien säännösten mukaisesti;

d) varastoitujen tuotteiden arvonaleneminen liitteessä VIII määriteltyjen yksityiskohtaisten laskentasääntöjen mukaisesti;

e) tuotteiden kirjanpitoarvon ja myyntihinnan väliset tai muista tekijöistä johtuvat erot (voitot ja tappiot).

2. Euroalueen ulkopuolisten jäsenvaltioiden osalta tämän artiklan 1 kohdan b ja c alakohdassa tarkoitetut menot, jotka lasketaan euroina vahvistettujen määrien perusteella, sekä menot tai tulot, jotka suoritetaan kansallisena valuuttana tämän asetuksen mukaisesti, muunnetaan tapauksen mukaan kansalliseksi valuutaksi tai euroiksi Euroopan keskuspankin ennen sitä tilikautta, jona tapahtumat on merkitty maksajaviraston tileihin, vahvistaman viimeisen valuuttakurssin perusteella, sanotun kuitenkaan rajoittamatta tämän asetuksen liitteissä tai maatalouslainsäädännössä ja erityisesti komission asetuksen (EY) N:o 2808/98 (13) 3 artiklan 1 kohdassa ja 5 artiklan 1 kohdassa säädettyjen sääntöjen ja määräysperusteiden soveltamista. Kyseistä valuuttakurssia sovelletaan myös tämän asetuksen 7 artiklan 1 kohdassa tarkoitettujen erityistapausten kirjaamiseen.

Asetuksen (EY) N:o 883/2006 2 artiklan 2 kohdan toisessa alakohdassa tarkoitetut jäsenvaltiot soveltavat tilikauden 2007 osalta kuitenkin tämän asetuksen 13 artiklassa tarkoitettuja valuuttakursseja.

2 LUKU

JULKISEN VARASTOINNIN TAPAHTUMIEN KIRJANPITO

5 artikla

Maksajavirastojen pitämän julkisia varastoja koskevan kirjanpidon sisältö

1. Edellä 2 artiklan 3 kohdan a alakohdassa säädetyn varastokirjanpidon on sisällettävä erillisinä seuraavat tiedot:

a) todetut tuotteiden määrät varastoon vietäessä ja sieltä poistettaessa, riippumatta siitä, siirretäänkö tavaroita fyysisesti vai ei;

b) määrät, jotka on käytetty neuvoston asetuksessa (ETY) N:o 3730/87 (14) säädetyn, yhteisön vähävaraisimmille henkilöille tarkoitetun ilmaisjakelun yhteydessä ja kirjattu komission asetuksen (ETY) N:o 3149/92 (15) 5 artiklan säännösten mukaisesti, toiseen jäsenvaltioon siirretyt määrät erikseen merkittyinä;

c) määrät, joista otetaan näytteitä, ostajan ottamat näytteet erikseen merkittyinä;

d) määrät, joiden osalta vuosi-inventaarin tai interventioonoton jälkeen tehtävän tarkastuksen yhteydessä tehdyn silmämääräisen tarkastuksen perusteella todetaan, ettei niitä ole mahdollista pakata uudelleen, ja jotka myydään suoramyynnillä;

e) tunnistettavasta tai tunnistamattomasta syystä aiheutuneet hävikkimäärät, säädettyjen poikkeamarajojen mukaiset määrät mukaan luettuina;

f) määrät, joiden laatu on heikentynyt;

g) ylijäämämäärät;

h) poikkeamarajat ylittävät hävikkimäärät;

i) varastoon viedyt määrät, joiden osalta osoittautuu, etteivät ne täytä asetettuja vaatimuksia, minkä vuoksi haltuunotto evätään;

j) kunkin kuukauden tai tilikauden lopussa varastossa olevat ja seuraavalle kuukaudelle tai tilikaudelle siirrettävät nettomäärät.

2. Edellä 2 artiklan 3 kohdan a alakohdassa tarkoitettuihin rahoitustileihin on kirjattava:

a) tämän artiklan 1 kohdan a alakohdassa tarkoitettujen määrien arvo, ostettujen määrien ja myytyjen määrien arvo erikseen kirjattuina;

b) tämän artiklan 1 kohdan b alakohdassa tarkoitetun ilmaisjakelun yhteydessä käytettyjen tai kirjattujen määrien kirjanpitoarvo;

c) 4 artiklan 1 kohdan a alakohdassa tarkoitetut rahoituskustannukset;

d) 4 artiklan 1 kohdan b ja c alakohdassa tarkoitetut materiaalitoimintoihin liittyvät menot;

e) 4 artiklan 1 kohdan d alakohdassa tarkoitetuista arvonalenemisista johtuvat rahamäärät;

f) muilta kuin 11 artiklan 2 kohdassa tarkoitetuilta myyjiltä, ostajilta ja varastonpitäjiltä perityt tai takaisin perityt rahamäärät;

g) vuosi-inventaarin tai tuotteiden interventiovarastoihin haltuunoton jälkeen suoritettavien tarkastusten yhteydessä toteutettavasta suoramyynnistä saatu rahamäärä;

h) tuotteiden varastosta poistamisesta johtuvat tappiot ja voitot tämän kohdan e alakohdassa tarkoitetut arvonalenemiset huomioon ottaen;

i) muut debet- ja kredit-erät, erityisesti tämän artiklan 1 kohdan c–g alakohdassa tarkoitettuja tuotemääriä vastaavat;

j) kirjanpitoarvo tapauksen mukaan tonnia tai hehtolitraa kohden.

6 artikla

Kirjaaminen

1. Edellä 5 artiklassa tarkoitetut tiedot on kirjattava maksajaviraston tosiasiallisesti toteamista tuotteiden määristä, arvoista, rahamääristä ja keskiarvoista, tai komission vahvistamien kiinteiden määrien perusteella lasketuista arvoista tai rahamääristä.

2. Edellä 1 kohdassa tarkoitettujen kirjaamisten ja laskelmien suorittamisessa on sovellettava seuraavia sääntöjä:

a) sellaisiin määriin liittyvät varastostapoistokustannukset, joiden osalta on todettu hävikkejä tai laadun heikkenemistä liitteissä X ja XII vahvistettujen sääntöjen mukaisesti, kirjataan vain tosiasiallisesti myytyjen ja varastosta poistettujen määrien osalta;

b) jäsenvaltioiden välisten siirtojen yhteydessä todettuja puuttuvia määriä ei katsota varastoon otetuiksi määriksi määräpaikkana olevassa jäsenvaltiossa eikä niihin sovelleta kiinteämääräisiä varastoonottokustannuksia;

c) kuljetukseen tai siirtoon liittyvät kiinteämääräiset varastoonotto- ja varastostapoistokustannukset kirjataan, jos näitä kustannuksia ei yhteisön sääntelyn mukaan katsota kuljetuskustannuksiin sisältyviksi;

d) jollei yhteisön sääntelyssä toisin säädetä, laadultaan heikentyneiden tuotteiden myynnistä saatuja määriä sekä muita tässä yhteydessä saatuja määriä ei viedä maataloustukirahaston kirjanpitoon;

e) mahdolliset todetut ylijäämämäärät kirjataan negatiivisena vientinä varastotilin ja varastonmuutostilin puuttuviin määriin. Nämä määrät otetaan huomioon poikkeamarajan ylittävien määrien määrittämisessä;

f) muut kuin ostajan ottamat näytteet kirjataan liitteessä XII olevan 2 kohdan a alakohdan mukaisesti.

3. Sellaisista komission tekemistä oikaisuista, jotka koskevat 5 artiklassa tarkoitettuja kuluvan tilikauden tietoja, annetaan tieto maatalousrahastojen komitealle. Niistä voidaan ilmoittaa jäsenvaltioille kuukausittaisen maksupäätöksen, tai jos tällaista päätöstä ei tehdä, tilien tarkastamista ja hyväksymistä koskevan päätöksen yhteydessä. Maksajavirastot kirjaavat ne mainitussa päätöksessä säädettyjen edellytysten mukaisesti.

7 artikla

Menojen ja tulojen sekä tuotteiden siirtojen kirjaamispäivät

1. Meno- ja tuloerät on kirjattava interventiotoimenpiteestä johtuvan materiaalitoiminnon toteutumispäivänä.

Seuraavissa tapauksissa kirjaamispäivä on kuitenkin:

a) valkoisen sokerin ja raakasokerin osalta komission asetuksen (EY) N:o 1262/2001 (16) 9 artiklan 2 kohdassa tarkoitetun varastointisopimuksen voimaantulopäivä, kun on kyse niistä määristä, jotka on otettu haltuun tarjoajan ja maksajaviraston välisellä ennen varastojen siirtoa tehdyllä varastointisopimuksella;

b) 5 artiklan 2 kohdan f ja g alakohdassa tarkoitettujen perittyjen tai takaisinperittyjen määrien osalta niiden perimispäivä;

c) materiaalitoimintoihin liittyvien kustannusten osalta niiden tosiasiallinen maksupäivä, jos kustannukset eivät sisälly kiinteisiin määriin.

2. Tuotteiden fyysisiin siirtoihin ja varastojen hallinnointiin liittyvät eri erät on kirjattava interventiotoimenpiteestä johtuvan materiaalitoiminnon toteutumispäivänä.

Seuraavissa tapauksissa kirjaamispäivä on kuitenkin:

a) kyseisen tuotteen yhteisestä markkinajärjestelystä annetun asetuksen mukaisesti niiden määrien osalta, jotka otetaan julkiseen varastoon ilman varastointipaikan muutosta, päivä, jona maksajavirasto ottaa tuotteen haltuunsa;

b) puuttuvien määrien tai laadultaan heikentyneiden määrien sekä ylijäämämäärien osalta kyseisten seikkojen toteamispäivä;

c) varastossa jäljellä olevien tuotteiden suoramyynnin osalta tuotteen tosiasiallinen varastostapoistopäivä, jos tuotteita ei vuosi-inventaarin tai interventioonoton jälkeen tehtävän tarkastuksen yhteydessä tehdyn silmämääräisen tarkastuksen jälkeen enää ole mahdollista pakata uudelleen;

d) mahdollisten poikkeamarajan ylittävien hävikkien osalta tilikauden päättymispäivä.

8 artikla

Inventaari

1. Maksajavirastojen on laadittava kunkin tilikauden aikana inventaari kustakin yhteisön interventiotoimenpiteiden kohteena olleesta tuotteesta.

Maksajavirastojen on verrattava inventaarin tuloksia kirjanpitotietoihin. Varmentamisten yhteydessä todetut määrien erot ja havaituista laadun muutoksista johtuvat rahamäärät on kirjattava 9 artiklan 1 kohdan b ja c alakohdan mukaisesti.

2. Tavanomaisista varastointitoimista johtuviin puuttuviin määriin sovelletaan liitteessä XI vahvistettuja poikkeamarajoja, ja näiden määrien on vastattava kirjanpitotiedoista johdetun inventaarin mukaisten teoreettisten varastojen ja 1 kohdassa säädetyn inventaarin perusteella vahvistettujen tosiasiallisten varastojen tai tosiasiallisten varastojen loppumisen jälkeen jäljelle jäävän kirjanpidollisen varaston välistä erotusta.

3 LUKU

KIRJANPIDOLLINEN ARVONMÄÄRITYS

9 artikla

Julkiseen varastointiin liittyvien toimien arvonmääritys

1. Ostojen ja myyntien arvon on vastattava materiaalitoimintojen osalta suoritettujen (tai suoritettavien) maksujen tai saatujen (tai saatavien) maksujen summaa, jollei tässä artiklassa tarkoitetuista säännöksistä muuta johdu ja edellyttäen, että noudatetaan seuraavien liitteiden säännöksiä:

a) tislaustuotteiden osalta (pakollisesta tislauksesta saatu alkoholi) liite IX;

b) puuttuvien määrien osalta liite X;

c) laadultaan heikentyneiden tai tuhoutuneiden tuotteiden osalta liite XII;

d) sellaisten varastoon otettujen tuotteiden osalta, joiden haltuunotto on evätty, liite XIII.

2. Interventiohinnalla varastoon ostettujen tuotemäärien arvonmääritys on suoritettava siten, että otetaan huomioon interventiohintaan tuotteen ostohetkellä alakohtaisessa maatalouslainsäädännössä säädetyin edellytyksin sovellettavat mahdolliset korotukset, hyvitykset, alennukset, prosenttimäärät ja kertoimet.

Liitteessä X ja liitteessä XII olevan 2 kohdan a ja c alakohdassa tarkoitettujen tapausten ja tilanteiden osalta korotuksia, hyvityksiä, alennuksia, prosenttimääriä ja kertoimia ei kuitenkaan oteta huomioon.

3. Edellä 4 artiklan 1 kohdan c alakohdassa tarkoitettujen materiaalitoimintojen osalta yhteisön sääntelyn mukaisesti tuotteiden ostohetkellä maksetut tai perityt kustannukset kirjataan tileihin ostohinnasta erillisinä teknisiin kustannuksiin liittyvinä menoina tai tuloina.

4. Edellä 5 artiklan 2 kohdassa tarkoitetuissa rahoitustileissä tilikauden lopussa varastossa olevat ja seuraavalle tilikaudelle siirrettävät määrät arvioidaan niiden keskimääräisen kirjanpitoarvon perusteella (tilikaudelta seuraavalle siirrettävä arvo); tämä arvo määritellään tilikauden viimeisen kuukauden kuukausitilin perusteella.

5. Varastoon otetut määrät, joiden osalta osoittautuu myöhemmin, että ne eivät täytä varastoinnille säädettyjä vaatimuksia, kirjataan varastostapoistohetkellä niiden ostohinnalla tapahtuvana myyntinä.

Jos liitteessä X olevan b kohdan soveltamisedellytykset täyttyvät tuotteen fyysisen varastosta siirtämisen hetkellä, komissiota on kuultava ennen tavaran siirtämistä.

6. Jos tilillä on kreditsaldo, se vähennetään kuluvan tilikauden menoista.

7. Jos kiinteitä määriä, maksumääräaikoja, korkoprosentteja tai muita laskentatekijöitä muutetaan kuukauden ensimmäisen päivän jälkeen, uusia tekijöitä sovelletaan seuraavan kuukauden materiaalitoiminnoista alkaen.

4 LUKU

RAHOITETTAVAT MÄÄRÄT JA MENO- JA TULOILMOITUKSET

10 artikla

Rahoitettava määrä

1. Edellä 3 artiklassa tarkoitettujen interventiotoimenpiteiden osalta rahoitettava määrä määritetään maksajaviraston 2 artiklan 3 kohdan a alakohdan mukaisesti pitämien tilien perusteella; näihin tileihin on kirjattava 5 artiklassa tarkoitetut meno- ja tuloerät debet- ja vastaavasti kreditpuolelle ottaen tarvittaessa huomioon alakohtaisessa maatalouslainsäädännössä vahvistettujen menojen määrä.

2. Maksajaviraston on toimitettava komissiolle kuukausittain ja vuosittain sähköisesti julkisen varastoinnin menojen rahoittamiseen tarvittavat tiedot sekä julkisen varastoinnin menojen ja tulojen perusteena olevat tilit taulukkomuodossa (e.FAUDIT-taulukot) tämän asetuksen liitteessä III olevan mallin mukaisesti asetuksen (EY) N:o 883/2006 4 artiklan 1 kohdan c alakohdassa ja asetuksen (EY) N:o 883/2006 7 artiklan 2 kohdassa vahvistetuissa määräajoissa.

11 artikla

Meno- ja tuloilmoitukset

1. Maataloustukirahastosta saatava rahoitus kattaa maksajaviraston toimittamien tietojen perusteella laskettujen, interventiotoimenpiteistä mahdollisesti saaduilla tuloilla vähennettyjen ja komission käyttöön ottamalla tietojärjestelmällä validoitujen ja maksajaviraston asetuksen (EY) N:o 883/2006 6 artiklan mukaisesti laatimaan menoilmoitukseen sisältyvien menojen määrää.

2. Asetuksen (EY) N:o 1290/2005 32 artiklan 1 kohdassa tarkoitettujen väärinkäytösten tai laiminlyöntien vuoksi takaisin perityt määrät sekä myyjiltä, ostajilta ja varastonpitäjiltä perityt tai takaisin perityt, asetuksen (EY) N:o 883/2006 12 artiklassa määriteltyjen perusteiden mukaiset määrät on ilmoitettava maataloustukirahastolle mainitun asetuksen 4 artiklan 2 kohdan a alakohdan mukaisesti.

5 LUKU

TIEDONVAIHTO JA ASIAKIRJAT

12 artikla

Tiedonvälitysjärjestelmät

Tässä asetuksessa säädettyihin tiedonantoihin ja tiedonvälitykseen ja liitteessä III olevien mallien mukaisten asiakirjojen määrittelyyn käytetään suojattuja sähköisiä tiedonvälitysjärjestelmiä asetuksen (EY) N:o 883/2006 18 artiklassa määriteltyjen edellytysten ja yksityiskohtaisten sääntöjen mukaisesti.

6 LUKU

SIIRTYMÄTOIMENPITEET JA LOPPUSÄÄNNÖKSET

13 artikla

Siirtymätoimenpiteet

1. Euroalueen ulkopuolisten jäsenvaltioiden osalta tilikaudelta 2006 tilikaudelle 2007 siirrettyjen nettomäärien arvo, josta vähennetään tilikauden 2006 lopussa suoritettava toinen arvonalennus, muunnetaan euroiksi Euroopan keskuspankin ennen tilikautta 2007 vahvistaman viimeisen valuuttakurssin perusteella.

2. Jos euroalueen ulkopuolinen jäsenvaltio käyttää tilikauden 2007 kirjanpidossaan edelleen kansallista valuuttaa, sovelletaan asetuksen (EY) N:o 883/2006] 2 artiklan 2 kohdan toisen alakohdan mukaisesti kyseisen tilikauden aikana ja sen päättymiseen saakka seuraavia valuuttakursseja:

a) Euroopan keskuspankin ennen tilikautta 2007 vahvistama viimeisin valuuttakurssi, jota sovelletaan seuraavien määrien kansalliseksi valuutaksi muuntamisessa: — tämän asetuksen 4 artiklan 1 kohdan b ja c alakohdassa tarkoitettuihin menoihin liittyvät kiinteät määrät; — tämän asetuksen liitteessä X olevassa a alakohdassa tarkoitettu varastoinnin ja jalostuksen poikkeamarajat ylittävien puuttuvien määrien arvo; — tämän asetuksen liitteessä XII olevan 2 kohdan a alakohdassa tarkoitettu vahingon seurauksena huonontuneiden tai tuhoutuneiden määrien arvo; — muiden näytteiden kuin tämän asetuksen 6 artiklan 2 kohdan f alakohdassa tarkoitettujen ostajien ottamien näytteiden arvo; — tämän asetuksen liitteessä XIII olevassa 1 kohdan a ja b alakohdassa tarkoitetut sellaisiin määriin, joiden haltuunotto evätään, liittyvät kiinteät määrät,

b) Euroopan keskuspankin ennen tilikauden 2007 kunkin vuosineljänneksen ensimmäistä päivää vahvistama viimeisin valuuttakurssi, jota sovelletaan 1 päivästä lokakuuta 2006 alkaen seuraavien määrien kansalliseksi valuutaksi muuntamisessa: — tämän asetuksen liitteessä X olevassa a alakohdassa tarkoitettu varkauksien vuoksi tai muista tunnistettavista syistä puuttuvien määrien arvo; — tämän asetuksen liitteessä X olevassa c alakohdassa tarkoitettu tuotteiden siirron tai kuljetuksen johdosta puuttuvien määrien arvo; — tämän asetuksen liitteessä XII olevan 2 kohdan c alakohdassa tarkoitettu soveltumattomien varastointiolosuhteiden vuoksi huonontuneiden tai tuhoutuneiden määrien arvo.

c) Euroopan keskuspankin ennen tilikautta 2008 vahvistama viimeisin valuuttakurssi, jota sovelletaan tilikaudelta 2007 tilikaudelle 2008 siirrettävien nettomäärien arvon, josta vähennetään tilikauden 2007 lopussa suoritettava toinen arvonalennus, euroiksi muuntamisessa.

14 artikla

Kumoaminen

Kumotaan asetukset (ETY) N:o 411/88, (ETY) N:o 1643/89, (ETY) N:o 2734/89, (ETY) N:o 3492/90, (ETY) N:o 3597/90, (ETY) N:o 147/91 ja (EY) N:o 2148/96 1 päivästä lokakuuta 2006.

Viittauksia kumottuihin asetuksiin pidetään viittauksina tähän asetukseen liitteessä XVI olevan vastaavuustaulukon mukaisesti.

15 artikla

Voimaantulo

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä lokakuuta 2006.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä kesäkuuta 2006. Komission puolesta Mariann FISCHER BOEL Komission jäsen

(1) EYVL L 216, 5.8.1978, s. 1. Asetus sellaisena kuin se on viimeksi muutettuna asetuksella (EY) N:o 695/2005 (EUVL L 114, 4.5.2005, s. 1).

(2) EUVL L 209, 11.8.2005, s. 1. Asetus sellaisena kuin se on viimeksi muutettuna asetuksella (EY) N:o 320/2006 (EUVL L 58, 28.2.2006, s. 42).

(3) Ks. tämän virallisen lehden sivu 1.

(4) EYVL L 40, 13.2.1988, s. 25. Asetus sellaisena kuin se on viimeksi muutettuna asetuksella (EY) N:o 956/2005 (EUVL L 164, 24.6.2005, s. 8).

(5) EYVL L 162, 13.6.1989, s. 12. Asetus sellaisena kuin se on viimeksi muutettuna asetuksella (EY) N:o 269/91 (EYVL L 28, 2.2.1991, s. 22).

(6) EYVL L 263, 9.9.1989, s. 16.

(7) EYVL L 337, 4.12.1990, s. 3.

(8) EYVL L 350, 14.12.1990, s. 43. Asetus sellaisena kuin se on viimeksi muutettuna asetuksella (EY) N:o 1392/97 (EYVL L 190, 19.7.1997, s. 22).

(9) EYVL L 17, 23.1.1991, s. 9. Asetus sellaisena kuin se on viimeksi muutettuna asetuksella (EY) N:o 652/92 (EYVL L 70, 17.3.1992, s. 5).

(10) EYVL L 288, 9.11.1996, s. 6. Asetus sellaisena kuin se on viimeksi muutettuna asetuksella (EY) N:o 808/1999 (EUVL L 102, 17.4.1999, s. 70).

(11) Ks. tämän virallisen lehden sivu 90.

(12) EUVL L 270, 21.10.2003, s. 78.

(13) EYVL L 349, 24.12.1998, s. 36.

(14) EYVL L 352, 15.12.1987, s. 1.

(15) EYVL L 313, 30.10.1992, s. 50.

(16) EYVL L 178, 30.6.2001, s. 48.